УнэтIыныгъэщIэр и лъабжьэу
Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым и унафэщI, республикэм и Жылагъуэ палатэм хэт Иуан Петр иджыблагъэ иригъэкIуэкIащ КъБР-м и Правительствэм деж щIэныгъэ-технологие зыужьыныгъэмкIэ щыIэ Жылагъуэ советым и япэ зэIущIэр.
Иуан Петр къопсалъэ. Советым и къалэн нэхъыщхьэхэм ящыщщ инновацэ политикэр убзыхуныр, абы и лъэныкъуэкIэ законодательствэр езыгъэфIэкIуэну Iуэхугъуэхэр гъэбелджылыныр.
КъызэрыхагъэщамкIэ, республикэм и щIэныгъэ-технологие политикэм и унэтIыныгъэм и лъабжьэр гъэтIылъынымкIэ, технопаркхэр, бизнес-инкубаторхэр, инновацэ инфраструктурэм и нэгъуэщI объектхэр къызэгъэпэщынымкIэ икIи я лэжьыгъэр зэтеублэнымкIэ советыщIэр сэбэпышхуэ хъунущ.
Зэхыхьэм Iуэху еплъыкIэ зэмылIэужьыгъуэхэр къыщыхалъхьащ, ауэ псори зыхуэкIуэжар зы гупсысэщ — гъащIэм удэхъун, хуэфащэу удекIуэкIын папщIэ, экономикэм и дэтхэнэ IэнатIэми унэтIыныгъэщIэ зэретыпхъэрщ, еджапIэ нэхъыщхьэхэмрэ щIэныгъэ-къэхутакIуэ институтхэмрэ я зэфIэкIхэр къызэрыгъэсэбэпыпхъэрщ. Урысейр иджыблагъэ ВТО-м хыхьащ. Абы къэрал дэIэпыкъуныгъэр игъэмэщIэнущ, хьэрхуэрыгъэр щIигъэткIиенущ. Мыбдеж зи Iуэху къыщикIынур щыIэ хэкIыпIэхэр фейдэ хэлъу къэзыгъэсэбэпхэмрэ иджырей технологиехэм гъуэгу езытхэмрэщ.
ЗэIущIэр щызэхуищIыжым Иуан Петр къигъэлъэгъуащ ди экономикэм нэхъ псынщIэу зиужьынымкIэ, инновацэ лэжьыгъэр щIэхуэбжьэнымкIэ, щIэныгъэ IуэхущIапIэхэмрэ еджапIэхэмрэ я щIэныгъэ къэхутэныгъэхэм, гъэунэхуныгъэхэм ехъулIэныгъэ нэрылъагъухэр къарикIуэнымкIэ мы Советыр сэбэп хъуну зэрыщыгугъыр.
КъБР-м Промышленностымрэ
сатумкIэ и министерствэм и пресс-IуэхущIапIэ.
